Dôvodová správa

A. Všeobecná časť

Návrh zákona o katastri nehnuteľností (katastrálny zákon) a o zmene a doplnení niektorých zákonov (ďalej len „návrh katastrálneho zákona“) predkladá Úrad geodézie, kartografie a katastra Slovenskej republiky (ďalej len „ÚGKK SR“) na rokovanie Legislatívnej rady vlády Slovenskej republiky ako iniciatívny materiál.

Úloha vypracovať návrh katastrálneho zákona vyplývala z Plánu legislatívnych úloh vlády Slovenskej republiky na II. polrok 2012. Z dôvodu rozsiahlych zmien, ktoré navrhovaná právna úprava prináša, a na to nadväzujúce viaceré odborné diskusie, ako aj s prihliadnutím na pripravované zmeny v organizácii miestnej štátnej správy už v roku 2012, ÚGKK SR považoval za vhodné vypracovať návrh katastrálneho zákona až po prijatí príslušných právnych predpisov upravujúcich postavenie a pôsobnosť orgánov miestnej štátnej správy a v nadväznosti na skúsenosti, ktoré tieto právne predpisy priniesli.

Dôvody, ktoré viedli k vypracovaniu návrhu katastrálneho zákona, vychádzajú z úloh vyplývajúcich z Opatrenia Úradu na ochranu osobných údajov č. k.: 05891/2010Ui-P1525/10-15 zo dňa 25. novembra 2010, bodu B.1. a B.2. uznesenia vlády Slovenskej republiky č. 882 z 9. decembra 2009 k návrhu aktualizácie Koncepcie na usporiadanie pozemkového vlastníctva, ktorým bolo uložené ÚGKK SR zlepšiť a spresniť evidenciu stavieb a podzemných stavieb, bodu B.1. uznesenia vlády Slovenskej republiky č. 425 zo dňa 29. júna 2011 k analýze a návrhu možností urýchlenia procesu registrácie majetku vykonanej na základe uznesenia vlády Slovenskej republiky č. 160 z 2. marca 2011 k správe o stave podnikateľského prostredia v SR s návrhmi na jeho zlepšovanie. Predkladaným návrhom zákona sa tiež plní úloha č. B.1.51., vyplývajúca z prílohy č. 1 Návrhu politiky vlády Slovenskej republiky na zlepšenie podnikateľského prostredia v SR, ktorý bol schválený uznesením vlády Slovenskej republiky č. 486 zo dňa 6. júla 2011.

V rámci aktuálnych potrieb modernizácie katastra nehnuteľností a vzhľadom na rozsah zmien, ktoré návrh katastrálneho zákona prináša oproti doterajšej právnej úprave, ÚGKK SR pristúpil k vypracovaniu návrhu katastrálneho zákona ako celku.

Hlavným cieľom predkladaného návrhu katastrálneho zákona je poskytnúť prehľadnejšiu úpravu práv a povinností na úseku katastra nehnuteľností, vytvoriť jednotnú právnu úpravu vzťahujúcu sa na geodetické a kartografické činnosti na úseku katastra, ktorých výsledky sa preberajú do katastra nehnuteľností a vytvoriť legislatívne podmienky na zlepšenie fungovania katastra nehnuteľností, zohľadňujúc pritom požiadavky aplikačnej praxe. Nová právna úprava reaguje na požiadavku zrýchlenia a skvalitnenia registrácie nehnuteľností, zjednodušenia a lepšieho prístupu k údajom evidovaným v katastri nehnuteľností, zvyšovania presnosti a teda lokalizačnej istoty polohy a tvaru nehnuteľností na zemskom povrchu, a to vyprecizovaním niektorých v doterajšej právnej úprave platných zákonných inštitútov a zavedením nových, doteraz neupravených inštitútov.

Návrh katastrálneho zákona vytvára podmienky pre definovanie pozemku ako predmetu práva jeho jednoznačnými hranicami so súčasným priemetom takto určených hraníc do príslušnej vektorovej katastrálnej mapy, ako aj možnosť spoľahlivej spätnej rekonštrukcie týchto hraníc v teréne z meraných výsledkov, čo v doterajšej právnej úprave absentovalo. V nadväznosti na takto definovaný predmet práva návrh katastrálneho zákona definuje pojem „výmera pozemku“ oproti v doterajšej právnej úprave používanom pojme „výmera parcely“.

Nové riešenie oproti doterajšiemu stavu predstavuje samostatná časť venovaná geodetickým a kartografickým činnostiam, spôsobilosti na ich vykonávanie, vrátane overenia osobitnej odbornej spôsobilosti na autorizačné a úradné overovanie výsledkov geodetických a kartografických činností na úseku katastra prostredníctvom kvalifikačnej skúšky pred úradom. Významnou zmenou, ktorú návrh katastrálneho zákona prináša, je principiálne rozdelenie geodetických a kartografických činností podľa ich charakteru, a to na kategóriu geodetických a kartografických činností vykonávaných pre kataster nehnuteľností a ich začlenenie do legislatívnej regulácie návrhu katastrálneho zákona a kategóriu geodetických a kartografických činností vykonávaných na úseku geodézie a kartografie, ktoré sú predmetom právnej úpravy obsiahnutej v návrhu zákona o geodézii a kartografii, ktorý ÚGKK SR predkladá súčasne s návrhom katastrálneho zákona. Aplikačná prax preukázala nevhodnosť rozdelenia právnej úpravy týkajúcej sa predmetu práva, ktorým je pozemok a úpravy jeho geometricky správneho určenia, medzi rôzne právne predpisy. Kataster nehnuteľností predstavuje celý súbor právnych a technických problematík, ktoré sú navzájom previazané, a preto je vhodné upraviť ich komplexne v jednom právnom predpise. 

V tejto súvislosti návrh katastrálneho zákona ustanovuje aj novú kompetenciu úradu viesť zoznam autorizovaných geodetov a kartografov na vykonávanie geodetických a kartografických činností na úseku katastra a vydávať autorizačné pečiatky. Pôvodne boli tieto činnosti výlučne v kompetencii Komory geodetov a kartografov. Navrhované ustanovenia majú za cieľ znížiť administratívnu záťaž uchádzačov o získanie osobitnej odbornej spôsobilosti, sprehľadniť a zefektívniť systém permanentného vzdelávania autorizovaných geodetov a kartografov a optimalizáciu celého procesu zahŕňajúceho tvorbu právnych a technických predpisov, preskúšavanie osobitnej odbornej spôsobilosti, vydávanie a odoberanie súvisiacich osvedčení, úradné overovanie výsledkov geodetických a kartografických činností preberaných do katastra nehnuteľností, štátny dozor nad komplexnou problematikou aktualizácie súboru geodetických informácií a spomínané vydávanie autorizačných pečiatok a vedenie zoznamu autorizovaných geodetov a kartografov.

Do právnej úpravy týkajúcej sa vytýčenia hraníc pozemku a vyhotovenia príslušného operátu sa navrhuje vrátiť ustanovenie o úradnom overovaní operátu vytýčenia hraníc pozemku, nakoľko údaje o polohe vytýčených bodov sa preberajú do vektorovej katastrálnej mapy a pred týmto úkonom je nevyhnutné vykonať preverenie predmetných údajov správnym orgánom.

Vzhľadom na skutočnosť, že viac ako tretina z celkového počtu cca 7 mil. pozemkov, ktoré vo svojom úhrne pokrývajú územie Slovenskej republiky, bola určená a lokalizovaná v historických uhorských geodetických systémoch, nemožno bez preverenia polohy ich hraníc v teréne a bez stanovenia príslušného legislatívno-technického procesu spresniť evidenciu hraníc a výmer týchto pozemkov na spoločensky žiadaný a akceptovaný stav. Preto návrh katastrálneho zákona zahŕňa ustanovenie nového inštitútu geometrického plánu na určenie hranice pozemku v referenčnom geodetickom systéme na určovanie polohy. Doteraz nebolo možné vyhotoviť a do katastra zapísať geometrický plán, ktorý by neslúžil na rozdeľovanie pozemkov, na ich  zlučovanie, alebo na iný účel ako je faktická zmena hranice pozemkov. Takýto druh geometrického plánu v nadväznosti na definovanú kvalitu, s akou je určená výmera, umožní vlastníkom pozemkov spolurozhodovať o tom, ako kvalitne bude ich pozemok evidovaný v katastri a teda s akou istotou budú v prípade potreby  rekonštruovateľné jeho hranice v teréne. Je zrejmé, že štát v dohľadnej dobe nebude disponovať kapacitami na zmeranie všetkých pozemkov, ktorých hranice ešte neboli priamo určené v geodetickom referenčnom systéme a v prípade záujmu o získanie jednoznačných a spoľahlivých údajov týkajúcich sa určenia hraníc pozemkov ovplyvňujúcich také dôležité procesy, ako je spravodlivý výber daní a oceňovanie pozemkov, môže túto zodpovednosť zobrať na seba vlastník. 

Predkladaný návrh katastrálneho zákona ďalej predstavuje základné a nevyhnutné kroky súvisiace s realizáciou projektu „Operačný program informatizácia spoločnosti – Elektronické služby katastra nehnuteľností“ a zohľadňuje aktuálne procesy v oblasti elektronizácie katastra nehnuteľností. Cieľom projektu je vybudovanie centrálneho informačného systému katastra nehnuteľností, ktorý vytvorí podmienky plnohodnotného poskytovania elektronických služieb katastra pre verejnosť, pre orgány štátnej a verejnej správy a samosprávy. Informatizácia zároveň umožní zavedenie a využívanie moderných informačných a komunikačných technológií a poskytovanie informácií prostredníctvom elektronických služieb pre informatívne, ale aj právne účely.

Na základe uvedeného sa navrhuje úprava ustanovení, ktoré vytvoria podmienky na upevňovanie právnej istoty na úseku katastra nehnuteľností v Slovenskej republike. Za tým účelom sa precizuje postavenie katastra nehnuteľností v slovenskom právnom prostredí a vytvárajú sa také podmienky, ktoré odrážajú nevyhnutné spoločenské požiadavky.

Návrh katastrálneho zákona, okrem prepracovania niektorých ustanovení v súčasnosti platného katastrálneho zákona, najmä

•	precizuje definíciu základného pojmu „kataster nehnuteľností“ ako verejného registra o vybraných nehnuteľnostiach (pozemkoch, budovách, podzemných stavbách, bytoch a nebytových priestorov), ktorý zahŕňa súpis a popis týchto nehnuteľností, údaje o právach k nehnuteľnostiam, ako aj geometrické určenie pozemkov,

•	vzhľadom na zabezpečenie jednoznačnosti pojmov na úseku katastra a vzhľadom na zmeny v ich obsahu spresňuje doterajšie definície pojmov a zavádza nové definície pojmov (napríklad pojmy výmera pozemku, podrobný bod, budova, vlastnícka hranica, katastrálna mapa, iná oprávnená osoba, informačný systém katastra), 

•	v nadväznosti na úlohy a poslanie katastra nehnuteľností jednoznačne definuje „čo je predmetom katastra“. V katastri sa budú evidovať len také nehnuteľnosti a práva k týmto nehnuteľnostiam, ktoré sú v katastrálnom zákone presne vymedzené. Z uvedeného vyplýva, že vkladom do katastra nehnuteľností sa napríklad nadobudne vlastnícke právo iba k tým nehnuteľnostiam, ktoré sú predmetom katastra. Zároveň sa rozširuje kompetencia ÚGKK SR rozhodovať na centrálnej úrovni v pochybnostiach o predmete katastra, čím sa zabezpečí jednotná evidencia nehnuteľností v rámci celého územia Slovenskej republiky, 

•	obsahom katastra sú všetky údaje o nehnuteľnostiach, ktoré sú dôležité pre konkrétne identifikovanie nehnuteľnosti, jej popísanie a opísanie, identifikačné údaje o vlastníkoch a iných oprávnených osobách, vrátane iných identifikačných údajov, ktoré môžu byť dôležité z pohľadu ich evidencie, 

•	do obsahu katastra sa zavádza evidencia cien nehnuteľností, čím sa umožní získať prehľad o vývoji cien nehnuteľností, 

•	definuje postavenie, pôsobnosť a štruktúru orgánov štátnej správy na úseku katastra nehnuteľností,

•	nastoľuje prehľadnejšiu úpravu jednotlivých druhov katastrálnych konaní, ktorá reflektuje aktuálne spoločenské požiadavky. Zavádza nové osobitné druhy katastrálneho konania – „Doplňovanie alebo zmena evidovaných údajov o vlastníkovi, inej oprávnenej osobe alebo o nehnuteľnosti“ a „Prešetrovanie údajov katastra“. Výsledky prešetrovania údajov katastra môžu byť podnetom na začatie konania o oprave chyby. Doplnenie alebo zmena evidovaných údajov je inštitút, ktorý sa použije na doplnenie alebo zmenu už evidovaných údajov v katastri. Ide napríklad o zmenu priezviska, zmenu názvu právnickej osoby, zmenu trvalého pobytu. Údaje katastra je možné doplniť alebo zmeniť priamo aj v iných konaniach, napríklad v konaní o vklade možno zároveň zapísať aj zmenu priezviska bez toho, aby bolo potrebné začať konanie o doplnenie alebo zmenu evidovaných údajov. V rámci tohto katastrálneho konania nie je možné zapisovať údaje o právach k nehnuteľnostiam, nakoľko tieto je možné zapísať len v konaní o vklade alebo v konaní o zázname.

zavádza nové prvky ochrany vlastníka pri prevode nehnuteľnosti, a to napríklad doručovaním písomností pôvodnému vlastníkovi vždy, aj v prípade, že bude v konaní o vklade alebo pri uzavretí vkladovej listiny zastúpený splnomocnencom,
 
rozširuje pôvodné dôvody prerušenia a zastavenia konania o návrhu na vklad. V záujme jednotného postupu okresných úradov je potrebné výslovne uviesť, že doručenie protestu prokurátora alebo žaloby podľa Občianskeho súdneho poriadku je dôvodom prerušenia konania o návrhu na vklad. Ako dôvod prerušenia konania sa zavádza prípad, ak účastník konania odstúpil od zmluvy pred vydaním rozhodnutia o návrhu na vklad. Konanie o vklade sa preruší aj v prípade, že konaniu predchádza skôr začaté konanie o vklade alebo konanie o zázname. Toto prerušenie konania nastáva priamo zo zákona a vyznačí sa úradným záznamom v spise.
•	precizuje ustanovenia konania o zázname. Konanie o zázname môže byť ukončené aj nevykonaním záznamu, ak doručená listina nie je listinou, ktorá má byť v katastri zapísaná alebo ak neobsahuje všetky náležitosti vyžadované zákonom.

•	umožňuje čiastočný zápis listiny doručenej na vykonanie záznamu, tzn., že ak budú podmienky na vykonanie záznamu splnené len v časti (to znamená len k niektorým nehnuteľnostiam, ktoré sú obsahom predloženej listiny), okresný úrad vykoná záznam len v tejto časti, o čom vyhotoví úradný záznam. Plombu však zruší ku všetkým nehnuteľnostiam, ktorých sa listina týkala.

•	precizuje ustanovenia o konaní o oprave chyby a zavádzajú sa nové možnosti opravy chyby. Ide o skutočnosti, ktoré si vyžiadala aplikačná prax a v doterajšej právnej úprave absentovali. Zároveň majú za cieľ zefektívniť činnosť okresného úradu a prispieť k tomu, aby kataster obsahoval pravdivé a spoľahlivé údaje.

poskytovanie údajov z katastra na centrálnej úrovni v rámci celého územia Slovenskej republiky. Údaje bude poskytovať ÚGKK SR prostredníctvom okresného úradu alebo prostredníctvom právnickej osoby zriadenej ÚGKK SR, alebo prostredníctvom osvedčujúcej osoby (integrované obslužné miesta). Elektronickou cestou bude možné poskytovať údaje z katastra použiteľné na právne úkony. Právna úprava naďalej umožňuje poskytovať bezodplatne informatívne údaje z katastra prostredníctvom katasterportálu.
 
zavádza nový výstup z katastra, a to súpis nehnuteľností, ktorý bude obsahovať zoznam všetkých nehnuteľností jedného vlastníka alebo správcu, alebo nájomcu z celého územia SR.
 
V nadväznosti na novú právnu úpravu obsiahnutú v návrhu katastrálneho zákona je potrebné upraviť aj súvisiace právne predpisy.

V čl. II sa mení sadzobník správnych poplatkov, ktorý je prílohou zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, a to z dôvodu zavedenia nových výstupov z katastra nehnuteľností a zavedenia nových druhov katastrálnych konaní.

V Čl. III sa menia príslušné ustanovenia zákona č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov.

V Čl. IV sa menia a dopĺňajú príslušné ustanovenia zákona č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov.

Účinnosť katastrálneho zákona sa navrhuje od 1. januára 2016.

Vplyvy návrhu katastrálneho zákona na rozpočet verejnej správy, na podnikateľské prostredie, na sociálne prostredie a vplyv na informatizáciu spoločnosti sú uvedené v doložke vybraných vplyvov. Návrh katastrálneho zákona nebude mať vplyv na životné prostredie.

Návrh katastrálneho zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.